*Projekts*

LATVIJAS REPUBLIKAS MINISTRU KABINETS

2018. gada \_\_\_\_.\_\_\_\_\_\_\_ Noteikumi Nr\_\_\_\_

Rīgā (prot. Nr.   .§)

**Zinātnisko institūciju darbības starptautiskā novērtējuma organizēšanas kārtība**

Izdoti saskaņā ar

Zinātniskās darbības likuma

41. panta trešo daļu

1. Noteikumi nosaka kārtību, kādā Izglītības un zinātnes ministrija (turpmāk – ministrija) reizi sešos gados (turpmāk – novērtējuma gads) organizē zinātnisko institūciju (turpmāk – institūcija) darbības starptautisko novērtējumu (turpmāk – novērtējums).

2. Ministrija novērtējuma organizēšanai atbilstoši šiem noteikumiem piesaista novērtējuma izpildītāju (turpmāk – izpildītājs), ko izraugās, pamatojoties uz normatīvo aktu prasībām publisko iepirkumu jomā. Izpildītājam ir pieredze institūciju novērtējumu organizēšanā.

3. Ministrija nodrošina izpildītājam Nacionālajā zinātniskās darbības informācijas sistēmas (turpmāk – informācijas sistēma) lietotāja tiesības, ievērojot normatīvo regulējumu par Nacionālo zinātniskās darbības informācijas sistēmu.

4. Izpildītājs izstrādā un ministrija apstiprina novērtējuma metodoloģiju.

5. Izpildītājs nodrošina novērtējuma izpildi, kas paredz ārvalstu ekspertu piesaisti, darba organizāciju novērtējuma veikšanai, kā arī ārvalstu ekspertu ziņojuma par institūciju novērtējumu (turpmāk – konsolidētais ziņojums) sagatavošanu.

6. Izpildītājs:

6.1. izveido koleģiālas ārvalstu ekspertu grupas (turpmāk – ekspertu grupa) un organizē to darbu atbilstoši šādam ekspertu grupu sadalījumam:

6.1.1. dabaszinātņu ekspertu grupa;

6.1.2. inženierzinātņu un tehnoloģiju ekspertu grupa;

6.1.3. medicīnas un veselības zinātņu ekspertu grupa;

6.1.4. lauksaimniecības, meža un veterināro zinātņu ekspertu grupa;

6.1.5. sociālo zinātņu ekspertu grupa;

6.1.6. humanitāro un mākslas zinātņu ekspertu grupa;

6.2. nodrošina, ka ekspertu grupas sastāvā ir eksperti ar starptautisku pētniecības un attīstības sistēmu novērtēšanas pieredzi, kas iegūta dažādās valstīs. Ārvalstu eksperti pārstāv zinātnes nozaru jomas, kas atbilst institūciju zinātniskajai darbībai;

6.3. nodrošina, ka katrā ekspertu grupā ir vismaz seši eksperti, no kuriem viens ir ekspertu grupas vadītājs (turpmāk – ekspertu grupas vadītājs).

7. Prasības ārvalsts ekspertam:

7.1. doktora zinātniskais grāds;

7.2. pieredze pētniecības organizāciju starptautiskā pētījuma vai novērtējuma veikšanā;

7.3. pēdējo piecu gadu laikā publicēti vismaz divi oriģināli zinātniskie raksti pārstāvētajā zinātnes nozarē, ar nosacījumu, ka vismaz viens no šiem rakstiem publicēts *Web of Science* vai *SCOPUS* datubāzēs iekļautajos recenzētos zinātniskajos žurnālos vai rakstu krājumos, kuru citējamības indekss sasniedz vismaz nozares vidējo;

7.4. nepārstāv institūciju un viņa darbībā nav tādu apstākļu, kas izraisa interešu konfliktu, tajā skaitā nerada un neradīs personisko vai mantisko ieinteresētību.

8. Prasības ekspertu grupas vadītājam:

8.1. atbilstība šo noteikumu 7. punktā minētajām prasībām;

8.2. pieredze starptautiskas ekspertu grupas vadībā, veicot pētniecības organizāciju novērtējumu.

9. Ekspertu grupas, izpildot novērtējumu, veic šādus uzdevumus:

9.1. izvērtē institūcijas pašvērtējuma ziņojumā sniegto informāciju;

9.2. izvērtē informācijas sistēmā iekļauto informāciju par institūciju,

9.3. izvērtē *Web of Science* vai *SCOPUS* datubāzēs pieejamo informāciju un bibliometriskās analīzes rezultātus;

9.4. veic klātienes vizītes institūcijā, tajā skaitā intervijas ar institūcijas darbiniekiem un pētniecības infrastruktūras apskati;

9.5. sagatavo pārskatu par katras institūcijas novērtējuma rezultātiem.

10. Izpildītājs sadarbībā ar ekspertu grupas vadītājiem nodrošina institūcijai iespēju iepazīties ar šo noteikumu 9.5.apakšpunktā minēto pārskatu un sniegt iebildumus un papildinājumus un pēc saņemto iebildumu un papildinājumu izvērtēšanas sagatavo katras ekspertu grupas ziņojumu un konsolidēto ziņojumu. Institūcija iebildumus un papildinājumus var sniegt piecu darbdienu no dienas, kad tai bija nodrošināta iespēja iepazīties ar pārskatu.

11. Ministrija izstrādā institūcijas darbības pašvērtējuma ziņojuma veidlapu un to publicē informācijas sistēmā līdz novērtējuma gada 1. janvārim.

12. Institūcija aizpildītu pašvērtējuma ziņojumu iesniedz informācijas sistēmā līdz novērtējuma gada 30. aprīlim.

13. Izpildītājs un institūcija nodrošina ekspertu grupai šo noteikumu 9. punktā minēto uzdevumu izpildei nepieciešamo informāciju un organizatorisko atbalstu.

14. Ekspertu grupa, veicot šo noteikumu 9.punktā minētos uzdevumus, ievēro šādus vērtēšanas pamatprincipus:

14.1. vērtējot zinātniskās darbības kvalitāti, fundamentālos un lietišķos pētījumus vērtē kā vienlīdz nozīmīgus;

14.2. vērtējot zinātniskās darbības ietekmi uz attiecīgo zinātnes nozari, vērtē atbilstību valsts zinātnes un tehnoloģijas attīstības politikas mērķiem;

14.3. vērtējot zinātniskās darbības ekonomisko un sociālo ietekmi, vērtē zinātnisko rezultātu potenciālu veicināt sabiedrības vienlīdzību, integrāciju un labklājību, valsts drošību, ilgtspējīgu sociālā, ekonomiskā un kultūras kapitāla attīstību, kā arī ietekmi uz Viedās specializācijas stratēģijas mērķu sasniegšanu, prioritāšu un jomu attīstību;

14.4. vērtējot pētniecības infrastruktūru un tās atbilstību zinātniskās institūcijas darbībai, tostarp vērtē atbilstību institucionālā pārvaldībai, ilgtermiņa attīstības un resursu plānošanai;

14.5. vērtējot institūcijas attīstības potenciālu, vērtē tajā skaitā šādus aspektus:

14.5.1. institūcijas nākotnes vīziju, tajā skaitā cik pamatoti institūcija ir izvērtējusi savas stiprās un vājās puses, iespējas un draudus;

14.5.2. institūcijas attīstības plānu šādu faktoru pārvaldīšanai:

14.5.2.1. izvēlēto zinātnisko mērķu spēja ietekmēt starptautisko zinātnisko kopienu;

14.5.2.2. spēja uzsākt jaunus pētniecības virzienus;

14.5.2.3. spēja piesaistīt studējošos, doktora grāda pretendentus un ārvalstu pētniekus;

14.5.2.4. spēja piesaistīt finansējumu konkursa rezultātā;

14.5.2.5. akadēmiskā personāla vai akadēmiskajos amatos vēlēto personu starptautiskā konkurētspēja.

15. Ekspertu grupa piešķir institūcijai vērtējumu no 1 līdz 5 punktiem, ievērojot šo noteikumu 14. punktā minētos vērtēšanas pamatprincipus un pamatojot savu vērtējumu ekspertu grupas ziņojumā ar iegūto rezultātu kvalitatīvu analīzi.

16. Novērtējuma īstenošanai 2019. gadā, šo noteikumu 11. punktā minēto institūcijas pašvērtējuma ziņojuma veidlapu ministrija publicē informācijas sistēmā līdz 2018. gada 30. novembrim.

Ministru prezidents Māris Kučinskis

Izglītības un zinātnes ministrs Kārlis Šadurskis